Tamhazt n tsekla tartart, teqqen aṭas ɣer wassaɣ-ines d tsekla tamensayt. Ad naf imeskaren n yiḍrisen n tsekla tamaynut semrasen aṭas n talɣiwin timensayin deg tira-nsen, rran tasekla tamensayt d tala deg waydeg d-ttagmen iferdisen d talɣiwin timensayin, bennun yis-sent iḍrisen-nsen iseklanen. Ssexdamen akk ayen tekseb tsekla timawit ama d talɣa ama tahuski ama tamawalt i kesbent talɣiwin-agi timensayin « Tasekla timawit tella tasalelt i usenfar n tira taqbaylit8 ». Dayen i d-ibanen seg tira n Belɛid At Ɛli i d-yeddmen akk ayen yellan d timawit deg tmetti, isexdem-iten deg tira- ines am tmucuha, lemtul tiqsiḍin, rtg.